રેવાશંકરને તમ્મર ચડી ગયાં, અંધારાં આવવા જેવું થયું આંખે. આ આકરા ઇલાજની આગળ પહેલો ઈલાજ બહુ ઠાવકો લાગ્યો. એમણે એ જ કર્યું. ગામમાંથી દોરડું માગતાં શરમ આવી. પરગામથી મંગાવી લીધું અને એક દિવસ ચંદુ ઊંઘતો હતો ત્યાં જ એને દોરડે બાંધી દીધો. ચંદુએ ધમપછાડા કર્યા, પણ શું થાય ? જો કે, થોડા દિવસમાં એણે દાંતથી દોરડાને પણ કાપી કાઢ્યું એટલે જરા જાડું ‘રાશ’ કહેવાય એવું દોરડુ મંગાવવું પડ્યું. આ દરમિયાન મા-બાપ પર ગાળોનો ધોધમાર વરસાદ વરસાવવાનું ચંદુનું ચાલુ જ રહ્યું. પણ કાન કાપીને ફેંકી દીધા હોય એમ રેવાશંકર અને એનાં ઘરવાળાં વરતતાં. બીજો રસ્તો જ નહીં.